บาทแข็งหลอนหุ้น
เงินบาทหลุด 29 ฉุดดัชนีดิ่ง 18 จุดกังวลหลังสงกรานต์ธปท.ออกมาตรการ
10 เม.ย. 2556

เงินบาทหลุด 29 ฉุดดัชนีดิ่ง 18 จุดกังวลหลังสงกรานต์ธปท.ออกมาตรการ
ตลาดกลัวบาทแข็งกังวลแบงก์ชาติสกัดแรง ต่างชาติกำไร 2 เด้งขายไม่หยุด ยอดซื้อไปโผล่ที่อนุพันธ์ 
บรรยากาศการลงทุนก่อนสงกรานต์เย็นฉ่ำ ลดความร้อนแรงตลาดหุ้นและหุ้นเก็งกำไร นักลงทุนรายย่อยรายใหญ่ รวมทั้งต่างชาติขายหุ้นออกมา ชะลอการลงทุนก่อนหยุดสงกรานต์ ซึ่งวันที่ 9 เม.ย. ดัชนีผันผวนแรง โดยเฉพาะหลังเวลา 15.00 น. ดัชนีที่ยืนบวก 12 จุด เริ่มติดลบ และลงมาปิดต่ำสุดของวัน ปิด 1,470.72 จุดลดลง 18.81 จุด หรือ 1.26% มูลค่าซื้อขาย 38,016.43 ล้านบาท ต่างชาติขายอีก 1,346.64 ล้านบาท รายย่อยซื้อกลุ่มเดียว 2,074 ล้านบาท
นอกจากนี้ ค่าเงินบาทหลุด 29 บาท/เหรียญสหรัฐ แม้ธนาคารแห่งประเทศไทย หรือแบงก์ชาติ (ธปท.) เข้าไปแทรกแซงแล้วก็ตาม
ด้านดัชนีหุ้นพัฒนาอสังหาริมทรัพย์รูดลงแรงถึง 2.22% ปิดที่ระดับ 314.09 จุด เนื่องจากนักลงทุนกังวลเรื่องมาตรการป้องกันฟองสบู่อสังหาริมทรัพย์ 
นายวัชระ แก้วสว่าง หรือ “เสี่ยป๋อง” นักลงทุนรายใหญ่ กล่าวว่า ตลาดหุ้นไทยผันผวนและปรับตัวลดลงสวนทางกับตลาดหุ้นเอเชีย เพราะนักลงทุนบางส่วนเกิดความกังวลค่าเงินบาทแข็งค่าหลุด 29 บาท/เหรียญสหรัฐ กลัวแบงก์ชาติ จะออกมาตรการแทรกแซงค่าเงินบาท 
“ผมแปลกใจเงินบาทแข็ง แต่ตลาดหุ้นตก เพราะกลัวแบงก์ชาติจะทำอะไรกับเงินบาท ส่วนที่สำนักงาน ก.ล.ต. จะแก้กฎหมายหลักทรัพย์ เพิ่มมาตรการเอาผิดทางแพ่งกับการปั่นหุ้น หรือใช้อินไซด์เดอร์ ไม่คิดว่าเป็นสาเหตุให้เทขายหุ้นออกมา เพราะผมเชื่อว่ากฎหมายถ้ามีความยุติธรรมและเป็นสากล ก็ไม่น่าวิตก”นักลงทุน กล่าว
นายกวี ชูกิจเกษม ผู้ช่วยผู้จัดการฝ่ายวิเคราะห์หลักทรัพย์ บริษัทหลักทรัพย์ (บล.) กสิกรไทย กล่าวว่า ตลาดคาดการณ์ล่วงหน้าแล้วว่าก่อนสงกรานต์การซื้อขายหุ้นจะซบเซา นักลงทุนบางส่วนหยุดลงทุน ประกอบกับต่างชาติ ซึ่งกำไรทั้งหุ้นและค่าเงินบาท ขายหุ้นออกมาต่อเนื่อง เป็นการทำกำไรตามปกติของตลาด
นายกวี กล่าวว่า สถิติ 3 ปีที่ผ่านมา ตั้งแต่ปี 2553–2555 ช่วงเดือน เม.ย.ของทุกปี ตลาดหุ้นจะปรับฐานเกิน 1012% ขณะที่รอบนี้ตลาดปรับฐานเพียง 8% จากที่ขึ้นมาเท่านั้น ถ้าปรับ 10% ดัชนีจะอยู่ที่ 1,440 จุด หรือ 12% อยู่ที่ 1,400 จุด 
“เป็นอารมณ์ตลาดหุ้นที่ไร้ทิศทาง ไม่รู้จุดต่ำสุดตรงไหนหายาก ตลาดช่วงนี้จึงยังอยู่ในช่วงการปรับฐาน กองทุนทริกเกอร์ฟันด์ กำไรตามเป้าก็ขาย แล้วมาเริ่มกันใหม่ในเดือน พ.ค. หรือเดือน มิ.ย. คาดหวังปลายปีตลาดจะดี ไม่มีอะไรน่ากลัว ผลประกอบการยังดีอยู่” นายกวี กล่าว
นายเจษฎา สุขทิศ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า ไม่กังวลกับแรงขายทำกำไรของนักลงทุน ถือเป็นเรื่องดีที่ดัชนีปรับฐานลงบ้าง หลังจากนี้ตลาดจะให้ความสำคัญกับการประกาศผลประกอบการของบริษัทจดทะเบียน หากออกมาดีหุ้นจะกลับมาได้และสำหรับกองทุนทริกเกอร์ฟันด์ เป็นจังหวะดีเข้าซื้อ หุ้นพื้นฐานดีหลายตัวราคาไม่สูง
แหล่งข่าวจากนักลงทุนสถาบัน เชื่อว่าเงินนักการเมืองที่รู้ข้อมูลล่วงหน้าเรื่องมาตรการสกัดเงินบาทแข็ง ขายหุ้นออกมาช่วงดัชนี 1,600 จุด ส่วนตัวแล้วคิดว่าแบงก์ชาติจะไม่ออกมาตรการแรง 
“ต่างชาติขายหุ้นออกมาต่อเนื่อง ซึ่งเชื่อมาตลอดว่าแบงก์ชาติต้องทำอะไรกับเงินบาท หากทำจริง แรงขายต่างชาติอาจจะไม่น่ากลัว เพราะขายมาตลอดทาง ทำให้ข่าวจบเร็ว 1,400 จุด น่าจะเป็นจุดต่ำสุด หลังสงกรานต์ 12 สัปดาห์ เงินการเมืองจะเข้าเก็บหุ้นรอบใหม่แถว 1,400 จุด ระยะกลางถึงยาว เศรษฐกิจยังไม่เสีย เพียงแต่ช่วงสั้นๆ เงินบาทแข็งทำให้อารมณ์ตลาดเสีย” แหล่งข่าวเปิดเผย
ด้านการซื้อขายในตลาดสัญญาซื้อขายล่วงหน้า (TFEX) เมื่อวันที่ 9 เม.ย. พบว่ามียอดการซื้อขายทั้งหมด 81,742 ต่างชาติมียอดซื้อสุทธิในทุกสินค้ารวมแล้ว 1,826 สัญญา แบ่งเป็นการซื้อใน SET50 Index ฟิวเจอร์ส 701 สัญญา และฟิวเจอร์สหุ้นรายตัวที่ 507 สัญญา ทั้งนี้ยอดซื้อดังกล่าวไม่สามารถระบุได้ว่า เป็นการเปิดสถานะเพื่อซื้อล่วงหน้า (ลอง) ได้ เพราะอาจเป็นการปิดสถานะที่ได้ขายล่วงหน้า (ชอร์ต) ก่อนหน้านี้